《卧龙冈观贾秋壑故第》
明代·胡翰

宋祚移东南，会稽国内地。
白日照城郭，相君开甲第。
蜿蜒卧龙冈，高出列雉背。
审曲立万楹，增雄逾九陛。
飞栱凌丹霞，交疏激清吹。
上极高明居，下有幽深隧。
栖甲戒不虞，为计亦已至。
以此忠社稷，宁复忧陨坠。
扬扬昧所图，扰扰复多制。
崦嵫日西薄，祝栗风南厉。
鲁港十万师，闻钲一声溃。
木披本先蠹，堤坏川如沛。
诗人谨厉阶，人祸岂天意。
摩挲冈头石，零落重奎字。
山川一何悠，苍莽鸿飞外。
旧时贺老湖，酒船总堪系。
吾宁慕贤达，聊以抒长慨。

作者简介：胡翰，字仲申（一三o七至一三八一），一字仲子，浙江金华人。官衢州府教授。洪武乙酉纂修元史书成，赐白金文绮，辞归卜居长山之阳，学者称曰长山先生。工书，王世贞国朝名贤遗墨，有其书迹。卒年七十五。《宾州续稿》、《金华先民传》.